Pamokos tema: „Misija (X; Y): atrakink gyvųjų figūrų kodą Katedros aikštėje“
Klausimas: Kaip Katedros aikštėje tiksliai nustatyti žmogaus ar objekto vietą, naudojant koordinates?
Temos BUP: Koordinačių plokštuma ir ketvirčiai. Taikomos anksčiau įgytos žinios apie plokštumos figūras.
Tikslas: Taikyti koordinačių plokštumos žinias: pagal sveikųjų skaičių poras nustatyti taškų vietą ir atvirkščiai, atpažinti iš taškų sudarytas matematines figūras ir argumentuotai apibūdinti jų savybes.
Uždaviniai:
1. koordinačių plokštumoje teisingai nustatyti ir užrašyti taškų koordinates, skirti x ir y ašis, koordinačių pradžią, ketvirčius ir taškus ant ašių;
2. dirbant grupėje pagal pateiktas koordinates kūnais ir virve sudaryti matematinę figūrą;
3. stebint gyvąją figūrą įvardyti jos taškų koordinates, atpažinti figūrą ir pagrįsti atsakymą, vartojant sąvokas viršūnė, kraštinė, atkarpa, laužtė, atvira, uždara, horizontali, vertikali ir pasvirusi.
Kompetencijos: pažinimo, komunikavimo, socialinė.
Priemonės: spalvotos virvės koordinačių ašims ir figūroms, kūgelis O(0;0) ir pastatomas ženklas vienetinei atkarpai pažymėti, taškų raidžių kortelės, vokai su figūrų koordinatėmis, mokinių atsakymų lapai, kieti segtuvai, pieštukai, x ir y krypčių pagalbos kortelės.
Vertinimas: formuojamasis - mokytojo stebėjimas, atsakymų lapai, žodinis pagrindimas ir įsivertinimas. 
Metodai: patyriminis mokymasis, mokymasis judant, stebėjimas, pokalbis, individualus darbas, darbas poroje ir grupėje, matematinis modeliavimas.
Vieta: Katedros aikštė, Vilnius arba kita aikštelė su plytelių danga.
Klasė: 6 klasė
Veiklos: gyvosios koordinačių plokštumos tyrinėjimas, matematinių figūrų modeliavimas kūnais ir virve, taškų koordinačių nustatymas, figūrų atpažinimas ir jų savybių pagrindimas, refleksija.
Įtrauktis: mokiniai skirstomi į mišrias grupes, o veikloje gali rinktis jų stiprybes atitinkantį vaidmenį: būti tašku, laikyti virvę, skaityti koordinates, tikrinti taško vietą arba užrašyti atsakymus. Mokiniai, kuriems reikia daugiau pagalbos, naudojasi spalvomis pažymėtomis x ir y ašimis, krypties rodyklėmis, žingsnių kortele „pirmiausia x, tada y“, mažesniu koordinačių intervalu ir poros draugo pagalba. Instrukcijos pateikiamos trumpais žingsniais, pirmas pavyzdys atliekamas kartu. Mokinys, kuriam nepatogu būti aikštės centre ar laikyti virvę, gali būti navigatoriumi arba stebėtoju-tikrintoju. Gabesni mokiniai atlieka papildomą užduotį „Veidrodinė figūra“: užrašo figūros atspindžio į x arba y ašį koordinates ir paaiškina, kuri koordinatė pasikeitė, o kuri liko tokia pati. Veikla vyksta judant, tačiau be varžymosi ir skubėjimo, todėl mokiniai gali pasitikrinti atsakymą ir taisyti klaidas nepatirdami papildomo streso.
	Trukmė
	Turinys
	Pastabos

	Pamokos dalis: įvadinė

	8 min.
	Mokiniai susirenka mokytojo pažymėtoje veiklos zonoje. Aptariami saugumo susitarimai: neperžengti ribų, nebėgti, virvės nevynioti aplink kūną ir stebėti aikštėje judančius žmones. Mokytojas pristato pamokos pavadinimą ir klausimą.
Ant plytelių spalvotomis virvėmis pažymimos x ir y ašys, koordinačių pradžia O(0; 0), teigiamos ir neigiamos kryptys. Sutariama, kokį plytelių tarpą arba pažymėtą atstumą laikysime vienu vienetu. Kartu prisimenama, kad pirmiausia skaitoma x koordinatė, o tada y koordinatė, ir kad koordinačių ašys nepriklauso ketvirčiams.
Atliekamas trumpas bandymas: keli mokiniai pagal mokytojo pasakytas koordinates tampa taškais, o klasė žodžiu paaiškina judėjimo kelią nuo koordinačių pradžios. Pristatomi pamokos uždaviniai ir sėkmės kriterijai.
	Prieš pamoką parenkama ramesnė aikštės dalis. Danga nežymima kreida ar lipnia juosta - naudojamos tik virvės, kūgeliai ir pastatomi ženklai. Vienas vienetas turi būti aiškiai matomas visai klasei.

	Pamokos dalis: mokymosi veiklos

	30 min.
	Mokiniai suskirstomi į šešias grupes. Grupėms skiriamos matematinės figūros: trikampis, kvadratas, stačiakampis, penkiakampis, laužtė ir atkarpa. Kiekviena grupė gauna voką su savo figūros taškų koordinatėmis, tačiau figūros pavadinimo likusiai klasei neatskleidžia.
Viena grupė ateina į koordinačių plokštumą. Kiekvienas grupės mokinys tampa vienu tašku, pasiima raidės kortelę ir pagal voke nurodytą sveikųjų skaičių porą atsistoja tinkamoje vietoje. Grupė kartu patikrina taškų vietas. Mokiniai laiko virvę ir ja nurodyta tvarka sujungia taškus. Trikampio, kvadrato, stačiakampio ir penkiakampio paskutinis taškas sujungiamas su pirmuoju, o laužtės ir atkarpos - nesujungiamas.
Likę mokiniai pirmiausia tyliai užrašo gyvosios figūros taškų koordinates savo atsakymų lape, tada pasitikrina poroje ir atsako į klausimus: kokia figūra susidarė; pagal kokius požymius ją atpažįstame; kiek ji turi viršūnių ir kraštinių arba atkarpų; ar figūra atvira, ar uždara; kuriuose ketvirčiuose yra jos taškai; ar yra taškų ant x arba y ašies; kurios atkarpos horizontalios, vertikalios arba pasvirusios. Atsakymai pagrindžiami visais sakiniais, pavyzdžiui: „Taško A koordinatės yra (-3; -2), nes nuo koordinačių pradžios judame tris vienetus į kairę ir du žemyn.“
Gyvoji grupė perskaito savo kortelėje pateiktas koordinates ir atskleidžia figūros pavadinimą. Jei atsakymai skiriasi, taško vieta dar kartą patikrinama nuo O(0; 0). Tada į koordinačių plokštumą ateina kita grupė. Veikla kartojama, kol pristatomos visos šešios figūros.
Gabesni mokiniai tuo pačiu metu pasirenka vieną figūrą ir atlieka iššūkį „Veidrodinė figūra“: užrašo jos viršūnių atspindžio į x arba y ašį koordinates, numato naują vietą ir paaiškina koordinačių pokytį.
Visos figūrų koordinačių kortelės ir atsakymų lapai pateikiami pamokos medžiagoje.
	Kiekvienam ratui skiriama apie 4 min. Prieš mokiniams atsakant garsiai, visi pirmiausia užrašo savo atsakymą. Grupės dydis derinamas prie figūros taškų skaičiaus; papildomas mokinys gali būti navigatoriumi arba virvės koordinatoriumi. Pagalbos kortelė: „1. rask x; 2. rask y; 3. pažymėk tašką; 4. patikrink ženklus.“

	Pamokos dalis: apibendrinimo ir įsivertinimo

	7 min.
	Mokiniai susirenka prie koordinačių pradžios ir apmąsto pamoką. Mokytojas klausia: kodėl svarbu pirmiausia nustatyti x, o tik tada y koordinatę; kaip galima patikrinti, ar taškas pažymėtas teisingai; kuo uždara figūra skiriasi nuo laužtės ar atkarpos; kokios matematinės sąvokos padėjo atpažinti figūras; kas grupėje padėjo susitarti ir ištaisyti klaidą.
Atliekamas trumpas išėjimo bilietas: mokiniai užrašo mokytojo parodyto taško koordinates, įvardija jo ketvirtį arba ašį ir užbaigia sakinį „Šiandien supratau, kad...“. Pabaigoje mokiniai įsivertina parodydami vieną iš trijų ženklų: galiu savarankiškai rasti tašką ir paaiškinti; galiu rasti tašką su nedidele pagalba; dar noriu pasitreniruoti.
	Mokytojas pasižymi, kuriems mokiniams dar painiojasi koordinačių tvarka, ženklai ar ketvirčiai. Įsivertinimas nėra pažymys - jis naudojamas kitai pamokai planuoti.



